Kaník, Ľudovít, poslanec NR SR (2012-08-01):
Vážené dámy, vážení páni, druhý deň sa tu venujeme rozprave o skrátenom legislatívnom konaní. Vláda prišla do parlamentu v letnom období preto a s predstavou, že veľmi rýchlo a veľmi jednoducho tu zabije dve muchy jednou ranou, že v lete, keď väčšina ľudí nedáva pozor, si nielenže prerokuje v prvom čítaní zákon, ale hneď ho aj schváli a všetci sa budú čudovať. Tento zámer nevyšiel. Preto by som sa chcel veľmi poďakovať všetkým vystupujúcim a všetkým, ktorí sa zapojili do tejto rozpravy, pretože tu zazneli mnohé dôležité a dobré vystúpenia, ktoré dokonale rozkryli tento zámer vlády, tento nie férový zámer vlády, pretože takto sa nepostupuje a nerokuje, pokiaľ sa k sebe chceme správať férovo. A pri tomto type zákona, ktorý sa naozaj dotýka všetkých obyvateľov Slovenska a ovplyvní verejné financie tejto krajiny na desaťročia dopredu, je očakávať férové konanie namiesto, pretože tu nejde len o opozíciu a koalíciu. Som rád, že tento zámer nevyšiel. Dva dni hlbokej rozpravy ukázali, že takýto zákon sa má schvaľovať iným spôsobom, že ten humbug okolo toho, to divadlo, ktorým to celé rozbehol pán premiér Fico, je naozaj len divadlo, že tie hospodárske škody, ktorými je odôvodňované to, že tu máme tento zákon v skrátenom legislatívnom konaní, sú iluzórne alebo minimálne tak zanedbateľné, že skutočne ich v porovnaní s dopadmi, ktoré tento zákon, jeho schválenie, bude mať na príjmy obyvateľov tejto krajiny, na príjmy jednoduchých, bežných, priemerných občanov Slovenska, bude mať nepodstatné. Ja preto vyzývam ešte raz pána ministra ako predkladateľa alebo vládu ako predkladateľa, aby si uvedomili túto súvislosť, aby reflektovali v sebe to, čo sa tu odohrávalo tieto dva dni. My tu naozaj môžeme ešte sedieť a diskutovať o tomto zákone v ďalšom legislatívnom procese aj dva týždne. Nám to problém nerobí, lebo my sme tu na to, aby sme hájili záujmy občanov. A to aj chceme robiť. Tu sa niekto chystá tak zásadne zmeniť veci, že to bude mať dopad na príjmovú situáciu každého jedného občana, ktorého sa to dotýka, a mnohých ďalších, pretože tam nejde len o 2. pilier, ako to už bolo mnohokrát povedané, ide o živnostníkov, ide o študentov, ide o mnoho, mnoho súvislostí. Bolo by dobrým signálom, keby vláda stiahla návrh na skrátené legislatívne konanie a keby sme mohli, napriek tomu, že s tým nesúhlasíme, a určite by sme sa snažili pozmeniť tento návrh zákona, o ňom rokovať riadnym spôsobom a keby sme si naozaj, nie potom, ale hneď, sadli k stolu a hľadali trvalé, nech aj kompromisné riešenie tohto systému. My podávame napriek všetkému, čo sme si tu vypočuli, natiahnutú ruku na spoluprácu na tomto, pretože to je spolupráca pre občanov tejto krajiny. A táto spolupráca a férová debata sa nezačína pokútnym návrhom na skrátené legislatívne konanie podaným v letnom období. Že, pán minister? Zvážte to, pretože vy máte síce silu 83 hlasov, a keď sa bude hlasovať, vyhráte toto hlasovanie, ale bude to Pyrrhovo víťazstvo. Naozaj, bude to Pyrrhovo víťazstvo, ktoré bude znamenať víťazstvo v tomto, ale predznamená postupný úpadok dôvery, ktorú vo vás mnohí stále majú. Vážené dámy, vážení páni, je dobré debatovať naozaj dôsledne a hlboko o nielen tomto, ale aj takýchto zákonoch, pretože sú skutočne dôležité. Ja skutočne ďakujem, že sme to absolvovali a budeme v tom pokračovať aj zajtra aj napozajtra, pretože táto téma si to naozaj zaslúži. Ďakujem za pozornosť.